የሰብዊ መብት አያያዝን ለማጠናከር ልዩ ትኩረት ተሰጥቷል- ጠቅላይ ሚንስትሩ
በኢትዮጵያ በማደግ ላይ ያለውን የሰብዓዊ መብት አያያዝ ይበልጥ ለማጠናከር ልዩ ትኩረት እንደተሰጠው የኢፌዴሪ ጠቅላይ ሚንስትር ኃይለማርያም ደሳለኝ ገለጹ፡፡ጠቅላይ ሚንስትሩ በሁለተኛው የሰብዓዊ መብት የድርጊት መርሃ ግብር የትግበራ ማብሰሪያ መድረክ ላይ ባሰሙት ንግግር ዕድገት፣ ልማት፣ ዴሞክራሲና ሰብዓዊ መብቶች የኢትዮጵያን ሕዳሴ ዕውን ለማድረግ ወሳኝና የማይለያዩ ቁልፎች መሆናቸውን ገልጸዋል፡፡በዚህ ረገድ መንግስት በሁሉም የእርከን ደረጃ እያከናወነው ባለው ጥልቅ ተሐድሶ በሰብዓዊ መብት ጉዳዮች ላይ ልዩ ትኩረት በማድረግ የአምስት ዓመት የድርጊት መርሀ ግብር እንዲዘጋጅ መደረጉን አቶ ኃይለማርያም ጠቁመዋል፡፡በድርጊት መርሀ ግብሩ ተግባራዊነት ላይ ሁሉም ባለድርሻ አካላት የበኩላቸውን አስተዋፅኦ እንዲያበረክቱና በተለይም ስህተቶችን በማረም፣ መልካም ተሞክሮዎችን በማስፋፋትና በመቀመር ለስኬታማነቱ ርብርብ እንዲያደርጉ ጥሪ አቅርበዋል፡፡በተባበሩት መንግስታት ድርጅት የሰብዓዊ ጉዳዮች ዋና ተጠሪ አሁና ኢዛኮንዋ ኦኖቺ በበኩላቸው ኢትዮጵያ በዕድገትና እንዲሁም የምዕተዓመቱን የልማት ግቦች በማሳካት ያስመዘገበችውን ግስጋሴ አስታውሰው፣ በብዓዊ መብቶች ዙሪያም ይበልጥ መሰራት እንዳለበት ጠቁመዋል፡፡የድጊት መርሃ ግብሩ እንዲሳካና በተግባር እንዲተረጎም የተባበሩት መንግስታት ድርጅት የበኩሉን አስተፅኦ ለመወጣት ዝግጁ መሆኑን ኃላፊዋ አክለው ገልጸዋል፡፡የድረጊት መርሃ ግብሩ የሰብዓዊ መብቶች ይበልጥ በተቀናጀ መለኩ እንዲተገበሩ ለማድረግ፣ የሚስተዋሉ ችግሮችን የሚለይ እና የመፍትሄ አቅጣጫዎችን የሚያስቀምጥ ሰነድ መሆኑን ታውቋል፡፡ዋልታ ሚዲያና ኮሙኒኬሽን ኮርፖሬት እንደዘገበው በኢፌዴሪ ሕገመንግስት የተረጋገጡት 24 የሰብዓዊና ዴሞክራሲያዊ መብቶችን ያካተተው የድረጊት መርሃግብር እስከ 2012 ዓ.ም. የሚቆይ ይሆናል፡፡